再遊徑山
作者：蘇軾
朝代：宋

paragraphs: 老人登山汗如濯，倒床困卧呼不覺。
覺來五鼓日三竿，始信孤雲天一握。
平生未省出艱險，兩足慣曾行犖确。
含暉亭上望東溟，淩霄峰頭挹南岳。
共愛絲杉翠絲亂，誰見玉芝紅玉琢。
白雲何事自來往，明月長圓無晦朔。
冢上雞鳴猶憶欽，山前鳳舞遠徵璞。
雪窗馴兔元不死，煙嶺孤猿苦難捉。
從來白足傲生死，不怕黄巾把刀槊。
榻上雙痕凜然在，劍頭一鷄何須角。
嗟我昏頑晚聞道，與世齟齬空多學。
靈水先除眼界花，清詩爲洗心源濁。
騷人未要逃競病，禪老但喜聞剝啄。
此生更得幾回來，從今有暇無辭數。